
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/69/2023
PLx nr.211/2023
AVIZ
asupra proiectului  de Lege privind aprobarea Ordonanţei Guvernului nr.15/2023 pentru modificarea şi completarea Ordonanţei de urgenţă a Guvernului nr.166/2022 privind unele măsuri pentru acordarea unui sprijin categoriilor de persoane vulnerabile pentru compensarea preţului la energie, suportat parţial din fonduri externe nerambursabile
În conformitate cu prevederile art.95 din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor spre avizare, proiectul de Lege privind aprobarea Ordonanţei Guvernului nr.15/2023 pentru modificarea şi completarea Ordonanţei de urgenţă a Guvernului nr.166/2022 privind unele măsuri pentru acordarea unui sprijin categoriilor de persoane vulnerabile pentru compensarea preţului la energie, suportat parţial din fonduri externe nerambursabile (PLx nr.211/2023).
Consiliul Legislativ a avizat favorabil proiectul de ordonanță, conform avizului nr.103/30.01.2023. 

Senatul a adoptat proiectul de lege în ședința din 20 martie 2023.
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.166/2022. Potrivit proiectului, pentru eficientizarea utilizării sprijinului acordat persoanelor vulnerabile pentru compensarea preţurilor la energie, beneficiarii de sprijin vor avea posibilitatea să transmită electronic documentele pe baza cărora se pot face plăţi prin serviciul de mandat poştal, într-o aplicaţie electronică pusă la dispoziţie de Compania Naţională „Poşta Română“ - S.A. De asemenea, se redefineşte termenul de „dovadă a serviciului de mandat poştal”, cu elemente specifice comunicării documentelor şi informaţiilor prin intermediul aplicaţiei electronice. De asemenea, se prevede modul de comunicare dintre Compania Naţională „Poşta Română” S.A şi beneficiarii de sprijin, prin intermediul aplicaţiei electronice. Totodată, Compania Naţională „Poşta Română” S.A. va asigura funcţionarea aplicaţiei electronice, respectiv preluarea documentelor, prelucrarea acestora, efectuarea plăţilor către furnizorii de energie şi apoi informarea beneficiarilor de sprijin.
În raport cu obiectul de reglementare inițiativa legislativă face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 3 mai 2023 și au hotărât, cu unanimitate de voturi avizarea favorabilă a acestuia.

